रत्ननगरमा खुला मैत्री तेक्वान्दो हुँदै
पूर्वी चितवनको रत्ननगरमा शुक्रबारदेखि तेस्रो राष्ट्रिय खुला मैत्री तेक्वान्दो प्रतियोगिता हुने भएको छ । रत्ननगर, सरित सौराहा, न्यु स्टार, सौराहा, पिठुवा र ईच्छाकामाना तेक्वान्दो डोजाङले संयुक्त रुपमा प्रतियोगिता आयोजना गरेका हुन् । प्रतियोगिता दुई दिन चल्नेछ । अन्तर्राष्ट्रिय खुला मैत्री तेक्वान्दो च्याम्पियनसिप र ललितपुर मैत्री तोक्वान्दो डोजाङको सहयोग तथा सहकार्यमा प्रतियोगिता हुन लागेको हो ।
(चितवन) — पूर्वी चितवनको रत्ननगरमा शुक्रबारदेखि तेस्रो राष्ट्रिय खुला मैत्री तेक्वान्दो प्रतियोगिता हुने भएको छ । रत्ननगर, सरित सौराहा, न्यु स्टार, सौराहा, पिठुवा र ईच्छाकामाना तेक्वान्दो डोजाङले संयुक्त रुपमा प्रतियोगिता आयोजना गरेका हुन् । प्रतियोगिता दुई दिन चल्नेछ । अन्तर्राष्ट्रिय खुला मैत्री तेक्वान्दो च्याम्पियनसिप र ललितपुर मैत्री तोक्वान्दो डोजाङको सहयोग तथा सहकार्यमा प्रतियोगिता हुन लागेको हो ।मूल आयोजक समितिका संयोजक पुष्पराज जोशीका अनुसार विभिन्न जिल्ला र डोजाङका चार सय खेलाडीले प्रतिस्पर्धा गर्दैछन् । भरतपुरमा मंगलबार आयोजित पत्रकार सम्मेलनमा पुरुषका २४ र महिलाका २२ तौल समूहमा प्रतिस्पर्धा गराइने संयोजक जोशीले बताए । ५४ स्वर्ण पदकका लागि प्रतिस्पर्धा हुनेछ ।सिनियरतर्फ पुरुष तीन र महिला दुई उत्कृष्ट खेलाडीले एक लाख रुपैयाँका दरले नगद पुरस्कार पनि पाउने जोशीले बताए । ‘१८ वर्ष उमेरभन्दा माथि पुरुषका ६ वटा तौल समूह र महिलाका चार समूह छन् । ती समूहमा पहिलो हुने खेलाडीमध्ये फेरि प्रतिस्पर्धा गराएर पुरुषका तीन र महिलाका दुई उत्कृष्ट खेलाडी तय गर्नछौं । जसले नगद एक–एक लाख रुपैयाँ पुरस्कार पाउने छन्,’ संयोजक जोशीले भने ।यी पाँच खेलाडीले अन्तर्राष्ट्रिय खुला मैत्री तेक्वान्दो च्याम्पियनसिपको आयोजनामा अमेरिकाको इस्टन मिसिगन युनिभर्सिटीमा सन् २०२० को मे १–२ मा हुने १३ औं अन्तर्राष्ट्रिय मैत्री तेक्वान्दोमा भाग लिन पाउने छन् । प्रतियोगितामा उत्कृष्ट खेलाडी, रेफ्री, कोच, उत्कृष्ट टिम र उत्कृष्ट तेक्वान्दो प्रदर्शनीलाई पनि २५ हजार रुपैयाँका दरले पुरस्कृत गरिने छ । ४६ तौल समूहका साथै पुन्सेतर्फ पुरुषका चार र महिलाका चार विधामा प्रतिस्पर्धा हुनेछ । प्रतियोगिता गर्न साढे १४ लाख रुपैयाँको हाराहारीमा बजेट खर्च हुने संयोजक जोशीले बताए । यसअघि दोस्रो राष्ट्रिय खुला मैत्री तेक्वान्दो खोटाङको ऐसेंलुखर्कमा भएको थियो । पहिलो प्रतियोगिता ललितपुरमा भएको संयोजक जोशीले जानकारी गराए ।